*Likumprojekts*

**Grozījumi Elektroenerģijas tirgus likumā**

Izdarīt Elektroenerģijas tirgus likumā (Latvijas Republikas Saeimas un Ministru Kabineta Ziņotājs, 2005, 12.nr.; 2008, 10.nr.; Latvijas Vēstnesis, 2011, 117.nr.; 2013, 211., 232.nr.; 2014, 60., 189., 257.nr.; 2015, 118., 190., 248.nr.; 2016, 110., 241.nr.) šādus grozījumus:

1. Papildināt 1.panta otro daļu ar 34.punktu šādā redakcijā:

“34) izcelsmes apliecinājums - elektroniska formāta dokuments, kura mērķis ir pierādīt elektroenerģijas lietotājiem, ka attiecīgais elektroenerģijas daudzums ir saražots, izmantojot atjaunojamos energoresursus vai augstas efektivitātes koģenerācijā.”

1. Izteikt 22.panta pirmo daļu šādā redakcijā:

“(1) Ražošanas jaudu palielināšanai un jaunas ražošanas iekārtas ieviešanai, ja ražošanas iekārtas ir pieslēgtas vai tās ir plānots pieslēgt pie sadales sistēmas, nepieciešama sadales sistēmas operatora atļauja, bet pārējos gadījumos - ministrijas atļauja. Prasības, kas jāizpilda, lai atļauju saņemtu, kā arī atļaujas izsniegšanas, anulēšanas un derīguma termiņa pagarināšanas kārtību nosaka Ministru kabinets.”

1. Izteikt 29.2 pantu šādā redakcijā:

“(1) Elektroenerģijas ražotājs, kurš elektroenerģijas ražošanai izmanto atjaunojamos energoresursus vai augstas efektivitātes koģenerāciju, var saņemt elektronisku izcelsmes apliecinājumu par saražotās elektroenerģijas daudzumu, kas izteikts megavatstundās (MWh). Minimālais elektroenerģijas daudzums, par kuru izsniedz izcelsmes apliecinājumu, ir viena MWh. Par katru saražotās elektroenerģijas vienību izsniedz ne vairāk kā vienu izcelsmes apliecinājumu.

(2) Izcelsmes apliecinājumu izsniedz pārvades sistēmas operators atbilstoši Eiropas Enerģijas izcelsmes apliecinājumu sistēmas prasībām par izcelsmes apliecinājumu izsniegšanu un izlietošanu.

(3) Izcelsmes apliecinājuma izsniegšanai augstas efektivitātes koģenerācijas iekārtās saražotai elektroenerģijai primārās enerģijas ietaupījumu aprēķina saskaņā ar kārtību, kādā aprēķināms koģenerācijas staciju primārais energoresursu ietaupījums.

(4) Izcelsmes apliecinājumu var nodot citiem tirgus dalībniekiem 12 mēnešu laikā no brīža, kad ir saražots izcelsmes apliecinājumā norādītais elektroenerģijas apjoms.

(5) Pārvades sistēmas operators informāciju par izsniegtajiem izcelsmes apliecinājumiem publicē savā tīmekļa vietnē..

(6) Tirgus dalībniekam ir pienākums informēt pārvades sistēmas operatoru par izcelsmes apliecinājuma nodošanu citam tirgus dalībniekam.

(7) Izcelsmes apliecinājumā norāda šādu informāciju:

 1) energoresursus, no kuriem iegūta elektroenerģija, un iegūtās elektroenerģijas ražošanas sākuma un beigu datumu;

 2) tās iekārtas nosaukumu, atrašanās vietu, veidu un siltumenerģijas un elektroenerģijas jaudu, kurā elektroenerģija saražota;

 3) izcelsmes apliecinājuma izdošanas datumu, valsti un unikālo identifikācijas numuru;

 4) valsts atbalsta apmēru un atbalsta shēmas veidu, ja enerģijas ražošanas vienība ir guvusi valsts atbalstu;

 5) iekārtas ekspluatācijas uzsākšanas datumu.

(8) Izcelsmes apliecinājumā par augstas efektivitātes koģenerācijas procesā saražoto elektroenerģiju papildus šī panta septītajā daļā minētajam norāda šādu informāciju:

 1) elektroenerģijas ražošanā izmantotā kurināmā veida zemāko siltumspēju;

 2) līdz ar elektroenerģiju iegūtā siltuma daudzums un izmantojums;

 3) rūpnieciskās iekārtas nominālo elektroenerģijas un siltumenerģijas efektivitāti;

 4) augstas efektivitātes koģenerācijas režīmā saražoto elektroenerģijas daudzumu, uz kuru attiecas apliecinājums;

 5) primārās enerģijas ietaupījumu, kas aprēķināts saskaņā ar kārtību, kādā aprēķināms koģenerācijas staciju saražotās primārās enerģijas ietaupījums.

(9) Elektroenerģijas ražotājs, kurš izmanto šā likuma [28., 28.1 29. vai 30. pantā](https://likumi.lv/doc.php?id=108834), vai šā likuma Pārejas noteikumu 52.punktā minētās tiesības, šā panta pirmajā daļā minētās tiesības saņemt izcelsmes apliecinājumu nodod publiskajam tirgotājam, ievērojot šādus nosacījumus:

1) publiskais tirgotājs saņem izcelsmes apliecinājumu par tādu saražotās elektroenerģijas daudzumu, kuru tas iepircis no elektroenerģijas ražotāja saskaņā ar 28., 29., 30.pantu vai šā likuma Pārejas noteikumu 52.punktu;
2)  publiskais tirgotājs saņem izcelsmes apliecinājumu par visu ražotāja, kas izmanto šā likuma  28.1 pantā minētās tiesības, saražotās elektroenerģijas daudzumu.

(10) Publiskais tirgotājs atsevišķi uzskaita ieņēmumus par izcelsmes apliecinājumu, pārdošanu.

(11) Publiskais tirgotājs samazina šā likuma 28.panta piektajā daļā, 28.1 panta ceturtajā daļā, 30.panta trešajā daļā un šā likuma Pārejas noteikumu 53.punktā minētās izmaksas par to ieņēmumu daļu, ko tas saņēmis par attiecīgā izcelsmes apliecinājuma pārdošanu, ievērojot šādus nosacījumus:

1) publiskais tirgotājs samazina šā likuma 28.panta piektajā daļā minētās izmaksas par to ieņēmumu daļu, ko tas saņēmis par izcelsmes apliecinājuma pārdošanu, kurš saņemts par tādu saražotās elektroenerģijas daudzumu, kuru publiskais tirgotājs iepircis no elektroenerģijas ražotāja saskaņā ar šā likuma 28. pantu;

2) publiskais tirgotājs samazina šā likuma 30.panta trešajā daļā minētās izmaksas par to ieņēmumu daļu, ko tas saņēmis par izcelsmes apliecinājuma pārdošanu, kurš saņemts par tādu saražotās elektroenerģijas daudzumu, kuru publiskais tirgotājs iepircis no elektroenerģijas ražotāja saskaņā ar šā likuma 29. un 30. pantu;

3) publiskais tirgotājs samazina šā likuma Pārejas noteikumu 53.punktā minētās izmaksas par to ieņēmumu daļu, ko tas saņēmis par izcelsmes apliecinājuma pārdošanu, kurš saņemts par tādu saražotās elektroenerģijas daudzumu, kuru publiskais tirgotājs iepircis no elektroenerģijas ražotāja saskaņā ar šā likuma Pārejas noteikumu 52.punktu;

4) publiskais tirgotājs samazina šā likuma 28.1 panta ceturtajā daļā minētās izmaksas par tāda izcelsmes apliecinājuma pārdošanu, ko tas saņēmis saskaņā ar šā panta desmitās daļas 2.punktu.

(12) Pārvades sistēmas operators, lai kompensētu ar izcelsmes apliecinājuma izsniegšanu saistītās  izmaksas, par izcelsmes apliecinājuma izsniegšanu var pieprasīt maksu, kuras aprēķināšanas kārtību izstrādā pārvades sistēmas operators un publicē savā tīmekļa vietnē.”

1. Papildināt likumu ar 29.3 pantu šādā redakcijā:

“**29.3 pants. Neapliecinātās elektroenerģijas izcelsmes sastāvs**

Eiropas Enerģijas izcelsmes apliecinājumu sistēmas ietvaros pārvades sistēmas operators aprēķina neapliecinātās elektroenerģijas izcelsmes sastāvu (*residual mix*). Metodiku neapliecinātās elektroenerģijas izcelsmes sastāva (*residual mix*) aprēķināšanai izstrādā pārvades sistēmas operators un publicē savā tīmekļa vietnē.”

1. Pārejas noteikumos:

5.punktā svītrot vārdus “22.panta pirmajā daļā”;

izslēgt 60.punktu;

papildināt pārejas noteikumus ar 70., 71., 72., un 73. punktu šādā redakcijā:

“70. Ministru kabinets līdz 2018.gada 1.janvārim izdod šā likuma 22.panta pirmajā daļā minētos noteikumus.

71. Līdz 2017.gada 31.decembrim atļaujas ražošanas jaudu palielināšanu un jaunas ražošanas iekārtas ieviešanai izsniedz atbilstoši Ministru kabineta 2009.gada 11.augusta noteikumiem Nr.883 “Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai”.

72. Līdz 2018.gada 30.jūnijam ir spēkā Ministru kabineta 2017.gada 14.februāra noteikumi Nr.86 “Elektroenerģijas izcelsmes apliecinājumu saņemšanas kārtība”.

73. Šā likuma 29.3 pants stājas spēkā 2018.gada 1.jūlijā”.

**Pārejas noteikums**

Grozījums Elektroenerģijas tirgus likuma 29.2 pantā stājas spēkā 2018.gada 1.jūlijā.

Iesniedzējs:

Ministru prezidenta biedrs,

ekonomikas ministrs A.Ašeradens

Vīzē:

Ekonomikas ministrijas

valsts sekretārs J.Stinka

05.09.2017. 10:24

919

L.Rozentāle 67013046

liga.rozentale@em.gov.lv

R.Meijers, 67013176,

Roberts.Meijers@em.gov.lv